Virallinen lehti nro C 166 , 10/06/1996 s. 0195



A4-0121/96 Päätöslauselma komission tiedonannosta neuvostolle ja Euroopan parlamentille Euroopan työmarkkinasuhteiden keskuksen perustamisesta (KOM(95)0445 - C4-0440/95) Euroopan parlamentti, joka - ottaa huomioon komission tiedonannon neuvostolle ja Euroopan parlamentille Euroopan työmarkkinasuhteiden keskuksen perustamisesta (KOM(95)0445 - C4-0440/95), - ottaa huomioon sosiaali- ja työllisyysasiain valiokunnan mietinnön ja budjettivaliokunnan lausunnon (A4-0121/96), A. katsoo, että varainhoitovuoden 1996 alustavassa talousarvioesityksessään (KOM(95)0300 - osasto III) komissio loi uuden budjettikohdan (B3-4005), jolla pyritään mahdollistamaan Euroopan työmarkkinasuhteiden keskuksen tukeminen, B. katsoo, että Euroopan parlamentti päätti ensimmäisessä käsittelyssä 26. lokakuuta 1995 myöntää tätä kohtaa varten 1,5 miljoonaa ecua ja alustavasti kirjata summan lukuun B0-40 siihen asti, kunnes parlamentti antaa lausunnon keskuksen perustamista koskevasta komission tiedonannosta (tarkistus 128) ((EYVL C 308, 20.11.1995, s. 253)), C. ottaa huomioon, että vuoden 1996 talousarvion lopullisessa käsittelyssä edellä mainittu päätös vahvistettiin (tarkistus 78) ((EYVL C 17, 22.1.1996, s. 314)) ja samalla hyväksyttiin lopullisesti ((EYVL L 22, 29.1.1996, s. 948)), D. ottaa huomioon, että vuoden 1994 alussa työmarkkinajärjestöt ETUC, UNICE ja CEEP ilmoittivat komissiolle aikomuksestaan perustaa yhteinen työmarkkinasuhteiden keskus, E. ottaa huomioon, että komissio oli alusta asti mukana keskuksen perustamista koskevissa neuvotteluissa, F. katsoo, että Euroopan komissio on alusta alkaen laiminlyönyt Euroopan parlamentin tiedottamisen meneillään olevasta kehityksestä, vaikka sillä oli selvä vaikutus Euroopan unionin talousarvioon, G. ottaa huomioon, että vuoden 1996 alustava talousarvioesitys oli ensimmäinen budjettivallan käyttäjälle osoitettu virallinen asiakirja, jossa edellä mainitun keskuksen perustaminen mainittiin, H. ottaa huomioon, että edellä mainittu komission tiedonanto toimitettiin 27. syyskuuta 1995, vain kuukautta ennen keskuksen virallista avaamista, I. katsoo, että tämän hiljattain perustetun keskuksen rahoitusta olisi tarkasteltava laajemmassa yhteydessä, toisin sanoen osana Euroopan sosiaalisen vuoropuhelun alalla toteutettavia toimia ja alan virastoja, 1. Pitää tervetulleena pyrkimyksiä sosiaalisen vuoropuhelun edistämiseen Euroopan unionin tasolla työntekijöiden ja työnantajien yhteisten aloitteiden avulla; 2. Katsoo, että perustettu Euroopan työmarkkinasuhteiden keskus, jota työmarkkinajärjestöt ETUC, UNICE ja CEEP hallinnoivat yhteisesti, voi mahdollisesti toimia tärkeässä tehtävässä tämän alan politiikan kehittämisessä; 3. Paheksuu sitä, että komissio ei ajoissa antanut tietoa parlamentille kyseisen keskuksen perustamisen valmistelusta, ja varoittaa komissiota tulevaisuudessa yrittämästä tehdä tällaisia päätöksiä ilman parlamentin osallistumista; 4. Kehottaa työmarkkinaosapuolia varmistamaan, että suunnitelluista hankkeista, joiden rahoitukseen yhteisö osallistuu, neuvotellaan parlamentin kanssa, koska se on yksi budjettivallan käyttäjistä; 5. Toteaa, että Euroopan unioni tukee taloudellisesti useita elimiä, jotka osallistuvat sosiaaliseen vuoropuheluun sekä kansallisella että eurooppalaisella tasolla; 6. Katsoo, että komission ja parlamentin olisi tehokkaasti valvottava Euroopan unionin rahoittamia sosiaalisen vuoropuhelun alan eri toimintoja pyrkimyksenä taata laatu ja välttää päällekkäisyydet; 7. Katsoo, että komission on ehdottomasti ilmoitettava parlamentille: - mitä toimia Euroopan unioni rahoittaa sosiaalialalla ja mikä on niiden tavoite ja sisältö sekä - millaisen valvontajärjestelmän se on toteuttanut tai aikoo toteuttaa taatakseen näiden toimintojen laadun ja välttääkseen päällekkäisyydet; Keskus 8. Kehottaa osallistuvia toimijoita varmistamaan, että keskuksen toiminta on avoinna mahdollisimman laajalle edunsaajajoukolle ottaen erityisesti huomioon henkilöt, jotka suoraan osallistuvat sosiaaliseen vuoropuheluun kansallisella, alueellisella, paikallisella ja alakohtaisella tasolla; 9. Katsoo, että tämä voidaan saavuttaa sillä edellytyksellä, että keskuksen järjestämien kurssien rakenne ottaa huomioon osallistujien työsitoumukset ja jokaista koulutettavaa henkilöä kohden aiheutuvat kustannukset; 10. Kannattaa siksi joustavampia järjestelyjä (esim. modulaarinen malli) ja ns. «pitkien kurssien» keston lyhentämistä; 11. Haluaisi varmistaa, että keskuksella on asianmukainen kerrannaisvaikutus, ja pyytää näin ollen, että keskus järjestää sellaista koulutusta työnantajien ja työntekijäjärjestöjen edustajille, joka mahdollistaa heidän toimintansa «Euroopan työmarkkinasuhdeohjaajina» työpaikoilla; 12. Tukee ajatusta, jonka mukaan Euroopan komissiota avustavassa neuvoa- antavassa komiteassa edustettuina oleville työmarkkinaosapuolille annetaan koulutusmahdollisuuksia, ja toivoo tämän parantavan näiden elinten toimintaa ja tehokkuutta; 13. On huolissaan siitä, että keskuksen koulutustehtävä saattaa heiketä tutkimuspainotteisten toimintojen kehittymisen myötä; ei ole siksi vakuuttunut siitä, että on hyödyllistä perustaa Euroopan yliopistolliseen tutkimuslaitokseen keskuksen talousarviosta rahoitettava Euroopan työmarkkinasuhteiden professuuri; 14. Voi kuitenkin harkita tutkimuksen koordinoijan toimen perustamista muiden laitosten EU:ssa suorittamasta työmarkkinasuhteita koskevasta tutkimuksesta koituvan hyödyn maksimoimiseksi; 15. Painottaa sitä, että keskuksen lisäarvon turvaamiseksi on aina saavutettava kaikkien työmarkkinaosapuolten tasapainoinen osallistuminen; Vuoden 1996 talousarvio 16. Kehottaa budjettivaliokuntaa vapauttamaan lukuun B0-40 väliaikaisesti kirjatut määrärahat keskuksen toiminnan käynnistämisen mahdollistamiseksi sen tälle vuodelle laaditun toimintaohjelman mukaisesti; 17. Kehottaa sosiaali- ja työllisyysasiain valiokuntaa arvioimaan keskuksen tämänvuotinen toiminta ja tarkastelemaan keskuksen työtä suhteessa muihin Euroopan sosiaalisen vuoropuhelun yhteydessä toteutettuihin toimiin; 18. Kehottaa keskuksen perustamiseen osallistuneita työmarkkinaosapuolia olemaan perustamatta Euroopan työmarkkinasuhteiden professuuria tai ehdotettua kunniakomiteaa ainakin siihen asti, kunnes edellä mainittu tarkastus on suoritettu; 19. Katsoo, että keskuksen johtajan on kuultava työsuhdealan asiantuntijoita, jotta nämä avustavat häntä asianmukaisten kurssien ja tutkimustoiminnan suunnittelussa ja arvioinnissa; 20. Kehottaa puhemiestään välittämään tämän päätöslauselman komissiolle ja ETUC, UNICE- ja CEEP-pääsihteereille.